Lance terug in saal ondanks skorsing | Netwerk24
01 November 2018 11:37
Al is hy lewenslank uit sport geskors, gaan die voormalige Amerikaanse fietsryer Lance Armstrong aan 'n bergfietswedren in Costa Rica deelneem.
Lance Armstrong vroeër vanjaar by 'n gholftoernooi in Austin, Texas. Foto: Getty Images
Die 47-jarige Armstrong is van die sewe Tour de France-titels gestroop wat hy tussen 1999 en 2005 verower het, nadat dit bekend geword het dat hy opkikkers gebruik het.
Die driedaagse wedren waarin Armstrong van Donderdag af gaan deelneem, die Costa Rican Conquistadores Route, val buite die jurisdiksie van die Wêreldagentskap teen verbode middels in sport (Wada) en die Internasionale Fietsryunie (UCI), wat vir hom die weg baan om deel te neem.
Sport24.co.za berig dat Armstrong daarna uitsien om aan die bergfietswedren deel te neem.
"Ek sal sien hoe dit gaan. Dit is 'n baie moeilike wedren, maar ek sal gaan en probeer om myself te geniet. Die lewe is 'n avontuur," sê Armstrong.
"Ek het gehoor dit is nie 'n maklike wedren nie en ek is nie op my beste as 'n professionele ryer nie, maar ek hoop om dit te geniet en om klaar te maak."
Armstrong was baie jare lank nie net die gesig van padfietsry nie, maar ook wêreldsport, nadat hy eers kanker oorwin het en daarna die hoogste sport in fietsry bereik het.